title: Vykonávacie nariadenie Komisie (EÚ) 2018/868 z 13. júna 2018, ktorým sa mení nariadenie (EÚ) č. 1301/2014 a nariadenie (EÚ) č. 1302/2014, pokiaľ ide o ustanovenia týkajúce sa systému merania energie a systému zberu energetických údajov (Text s významom pre EHP)

text:
                  14.6.2018

                  SK

                  Úradný vestník Európskej únie

                  L 149/16

            VYKONÁVACIE NARIADENIE KOMISIE (EÚ) 2018/868
      z 13. júna 2018,
      ktorým sa mení nariadenie (EÚ) č. 1301/2014 a nariadenie (EÚ) č. 1302/2014, pokiaľ ide o ustanovenia týkajúce sa systému merania energie a systému zberu energetických údajov
      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite systému železníc v Európskej únii (1), a najmä na jej článok 5 ods. 11,
      keďže:

                  (1)

                  V článku 19 nariadenia Európskeho parlamentu a Rady (EÚ) 2016/796 (2) sa od Železničnej agentúry Európskej únie (ďalej len „agentúra“) požaduje, aby Komisii posielala odporúčania o technických špecifikáciách interoperability (ďalej len „TSI“) a ich revízie v súlade s článkom 5 smernice (EÚ) 2016/797 a aby zabezpečila prispôsobenie TSI technickému pokroku, trhovým trendom a sociálnym požiadavkám.

                  (2)

                  V článku 3 ods. 5 písm. c) delegovaného rozhodnutia Komisie (EÚ) 2017/1474 (3) sa vyžaduje revízia TSI s cieľom vyriešiť zostávajúce otvorené body.

                  (3)

                  Komisia 22. septembra 2017 podľa článku 5 ods. 2 smernice (EÚ) 2016/797 požiadala agentúru o vydanie odporúčania na revíziu TSI týkajúcej sa subsystému „energia“ železničného systému v Únii (ďalej len „TSI ENE“) a TSI týkajúcej sa subsystému „železničné koľajové vozidlá – rušne a osobné železničné koľajové vozidlá“ železničného systému v Únii (ďalej len „TSI LOC&PAS“).

                  (4)

                  Príloha k nariadeniu Komisie (EÚ) č. 1301/2014 (4) by sa mala zmeniť s cieľom vyriešiť otvorené body špecifikácie týkajúcej sa protokolov rozhraní medzi systémom na meranie energie (ďalej len „EMS“) a systémom na zber energetických údajov, ako aj s cieľom zlepšiť zrozumiteľnosť textu.

                  (5)

                  Príloha k nariadeniu Komisie (EÚ) č. 1302/2014 (5) týkajúca sa EMS by sa mala zmeniť s cieľom zabezpečiť súlad medzi oboma TSI.

                  (6)

                  Agentúra vydala 4. októbra 2017 odporúčanie o zmenách nariadenia (EÚ) č. 1301/2014.

                  (7)

                  Dňa 14. novembra 2017 vydala odporúčanie o zmenách nariadenia (EÚ) č. 1302/2014, v ktorom okrem iného zahrnula ustanovenia týkajúce sa EMS.

                  (8)

                  Opatrenia stanovené v tomto nariadení sú v súlade so stanoviskom výboru zriadeného v súlade s článkom 51 ods. 1 smernice (EÚ) 2016/797,

            PRIJALA TOTO NARIADENIE:
      Článok 1
      Nariadenie Komisie (EÚ) č. 1301/2014 sa mení takto:

                  1.

                  posledná veta v odôvodnení 6 sa vypúšťa;

                  2.

                  Článok 3 sa vypúšťa;

                  3.

                  V článku 9 sa odsek 4 nahrádza takto:
                  „4.   Okrem zavedenia pozemného systému zberu energetických údajov (DCS) vymedzeného v bode 7.2.4 prílohy a bez toho, aby boli dotknuté ustanovenia bodu 4.2.8.2.8 prílohy k nariadeniu Komisie (EÚ) č. 1302/2014 (*1), členské štáty zabezpečia, aby sa do 4. júla 2020 zaviedol pozemný systém zúčtovania schopný prijímať údaje z DCS a akceptovať ich na účely fakturácie. Pozemný systém zúčtovania musí byť schopný vymieňať kompilované údaje na účely fakturácie energie (CEBD) s inými systémami zúčtovania, validovať CEBD a priradiť údaje o spotrebe správnym stranám. Tento cieľ sa dosiahne tým, že sa zohľadnia príslušné právne predpisy týkajúce sa trhu s energiou.

                     (*1)  Nariadenie Komisie (EÚ) č. 1302/2014 z 18. novembra 2014 o technickej špecifikácii interoperability týkajúcej sa subsystému „železničné koľajové vozidlá – rušne a osobné železničné koľajové vozidlá“ železničného systému v Európskej únii (pozri stranu 228 tohto úradného vestníka).“"

                  4.

                  Príloha k nariadeniu (EÚ) č. 1301/2014 sa mení v súlade s prílohou I k tomuto vykonávaciemu nariadeniu.

            Článok 2
      Príloha k nariadeniu (EÚ) č. 1302/2014 sa mení v súlade s prílohou II k tomuto vykonávaciemu nariadeniu.
      Článok 3
      Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

         Toto nariadenie je záväzné v celom rozsahu a priamo uplatniteľné vo všetkých členských štátoch.
         V Bruseli 13. júna 2018

               Za Komisiu

               predseda

            Jean-Claude JUNCKER

         (1)  Ú. v. EÚ L 138, 26.5.2016, s. 44.

         (2)  Nariadenie Európskeho parlamentu a Rady (EÚ) 2016/796 z 11. mája 2016 o Železničnej agentúre Európskej únie, ktorým sa zrušuje nariadenie (ES) č. 881/2004 (Ú. v. EÚ L 138, 26.5.2016, s. 1).

         (3)  Delegované rozhodnutie Komisie (EÚ) 2017/1474 z 8. júna 2017, ktorým sa dopĺňa smernica Európskeho parlamentu a Rady (EÚ) 2016/797, pokiaľ ide o špecifické ciele týkajúce sa navrhovania, prijímania a revízie technických špecifikácií interoperability (Ú. v. EÚ L 210, 15.8.2017, s. 5).

         (4)  Nariadenie Komisie (EÚ) č. 1301/2014 z 18. novembra 2014 o technickej špecifikácii interoperability (TSI) týkajúcej sa subsystému energia systému železníc v Únii (Ú. v. EÚ L 356, 12.12.2014, s. 179).

         (5)  Nariadenie Komisie (EÚ) č. 1302/2014 z 18. novembra 2014 o technickej špecifikácii interoperability týkajúcej sa subsystému „železničné koľajové vozidlá – rušne a osobné železničné koľajové vozidlá“ železničného systému v Európskej únii (Ú. v. EÚ L 356, 12.12.2014, s. 228).

         PRÍLOHA I
         Príloha k nariadeniu (EÚ) č. 1301/2014 sa mení takto:

                     1.

                     V bode 2.1 sa podbod 3 nahrádza takto:

                                 „3.

                                 V súlade s oddielom 2.2 prílohy II k smernici 2008/57/ES sa traťové časti zariadení na meranie spotreby elektrickej energie, ktoré sa uvádzajú v tejto TSI ako pozemný systém zberu energetických údajov, uvádzajú v bode 4.2.17 tejto TSI.“;

                     2.

                     Názov bodu 4.2.5 sa nahrádza takto:
                     „4.2.5.
                           Prúd pri státí (iba systémy s jednosmerným prúdom)“;

                     3.

                     V bode 4.2.13 sa prvý odsek nahrádza takto:
                     „Vrchné trolejové vedenie musí byť konštrukčne riešené minimálne pre dva susedné prevádzkované zberače. Konštrukčné riešenie rozstupu osí hláv dvoch susediacich zberačov musí byť rovné alebo nižšie ako hodnoty stanovené v jednom zo stĺpcov „A“, „B“ alebo „C“ vybraných z tabuľky 4.2.13:“;

                     4.

                     V prvom riadku tabuľky 4.2.13 v bode 4.2.13 sa z názvov stĺpcov vypúšťa slovo „Minimálny“;

                     5.

                     Bod 4.2.17 sa nahrádza takto:
                     „4.2.17.   Pozemný systém zberu energetických údajov

                                 1.

                                 V bode 4.2.8.2.8 LOC&PAS TSI sa uvádzajú požiadavky na vozidlové systémy merania energie (EMS) určené na zostavenie súborov údajov na účely fakturácie energie (CEBD) a ich prenos do pozemného systému zberu energetických údajov.

                                 2.

                                 Pozemný systém zberu energetických údajov (DCS) prijíma, uchováva a exportuje údaje CEBD bez toho, aby ich poškodil, v súlade s požiadavkami uvedenými v ustanovení 4.12 normy EN 50463-3:2017.

                                 3.

                                 Pozemný systém zberu energetických údajov musí vyhovovať všetkým požiadavkám na výmenu údajov, ako sa vymedzujú v bode 4.2.8.2.8.4 LOC&PAS TSI, a požiadavkám vymedzeným v ustanoveniach 4.3.6 a 4.3.7 normy EN 50463-4:2017.“;

                     6.

                     Názov bodu 5.2.1.6 sa nahrádza takto:
                     „5.2.1.6.
                           Prúd pri státí (iba systémy s jednosmerným prúdom)“;

                     7.

                     Názov bodu 6.1.4.2 sa nahrádza takto:
                     „6.1.4.2.
                           Posudzovanie prúdu pri státí (iba systémy s jednosmerným prúdom)“;

                     8.

                     V bode 6.1.5 sa písmeno c) nahrádza takto:

                                 „c)

                                 nepretržitý menovitý prúd;“;

                     9.

                     Bod 7.2.4 sa nahrádza takto:

                                 „7.2.4.

                                 Členské štáty do 1. januára 2022 zabezpečia, aby sa zaviedol pozemný systém zberu energetických údajov schopný vymieňať súbory údajov na účely fakturácie energie v súlade s bodom 4.2.17 tejto TSI.“;

                     10.

                     V bode 7.3.1 sa písmeno d) nahrádza takto:

                                 „d)

                                 existujúci subsystém môže umožniť premávku vozidiel, ktoré sú v súlade s TSI a zároveň spĺňajú základné požiadavky uvedené v smernici 2008/57/ES. Postup na preukázanie úrovne súladu so základnými parametrami TSI musí byť v súlade s odporúčaním Komisie 2014/881/EÚ (*1)

                        (*1)  Odporúčanie Komisie 2014/881/EÚ z 18. novembra 2014 o postupe na preukázanie úrovne súladu existujúcich železničných tratí so základnými parametrami technických špecifikácií interoperability (Ú. v. EÚ L 356, 12.12.2014, s. 520)“;"

                     11.

                     Bod 7.3.4 sa nahrádza takto:

                                 „7.3.4.

                                 Postup na preukázanie úrovne súladu existujúcich tratí so základnými parametrami tejto TSI musí byť v súlade s odporúčaním 2014/881/EÚ.“;

                     12.

                     bod 7.4.2.11. sa vypúšťa;

                     13.

                     V dodatku D v bode D.1.1.4 sa obrázok D.1 nahrádza týmto obrázkom:
                     „Obrázok D.1

                        Mechanické priechodné prierezy zberača

                        “

                     14.

                     V dodatku E sa v tabuľke E.1 dopĺňajú riadky 9 a 10:

                                 „9

                                 EN 50463-3

                                 Dráhové aplikácie – Meranie energie na koľajových vozidlách – Časť 3: Spracovanie údajov

                                 2017

                                 Pozemný systém zberu energetických údajov (4.2.17)

                                 10

                                 EN 50463-4

                                 Dráhové aplikácie – Meranie energie na koľajových vozidlách – Časť 4: Komunikácia

                                 2017

                                 Pozemný systém zberu energetických údajov (4.2.17)“

                     15.

                     Text dodatku F sa nahrádza výrazom „Zámerne vymazané“;

                     16.

                     V dodatku G sa v tabuľke G.1 Slovník vypúšťa riadok „Neutrálny úsekový izolátor“.

         PRÍLOHA II
         Príloha k nariadeniu (EÚ) č. 1302/2014 sa mení takto:

                     1.

                     V kapitole 4 „Charakteristika subsystému „železničné koľajové vozidlá“ sa ustanovenie 4.2.8.2.8 „Vozidlový systém na meranie energie“ nahrádza takto:
                     „4.2.8.2.8.   Vozidlový systém na meranie energie
                     4.2.8.2.8.1.   Všeobecné ustanovenia

                                 1.

                                 Vozidlový systém na meranie energie (EMS) je systém na meranie všetkej činnej a jalovej elektrickej energie, ktorú hnacia jednotka odobrala z vrchného trolejového vedenia alebo vrátila (pri rekuperačnom brzdení) do vrchného trolejového vedenia.

                                 2.

                                 Systém EMS musí obsahovať najmenej tieto funkcie: Funkcia merania energie, ako sa uvádza v ustanovení 4.2.8.2.8.2, systém spracovania údajov, ako sa uvádza v ustanovení 4.2.8.2.8.3.

                                 3.

                                 Vhodný komunikačný systém zašle kompilované súbory údajov na účely fakturácie energie (CEBD) do pozemného systému zberu údajov (DCS). Protokoly rozhraní a formát prenesených údajov medzi systémami EMS a DCS musia spĺňať požiadavky stanovené v bode 4.2.8.2.8.4.

                                 4.

                                 Tento systém možno využívať na účely fakturácie. Súbory údajov vymedzené v bode 4.2.8.2.8.3 ods. 4, ktoré poskytuje tento systém, sa prijmú na fakturáciu vo všetkých členských štátoch.

                                 5.

                                 Menovitý prúd a napätie systému merania energie musí zodpovedať menovitému prúdu a napätiu elektrickej jednotky. Systém merania energie musí fungovať správne aj pri zmene viacerých systémov napájania trakčnou energiou.

                                 6.

                                 Údaje uložené v systéme EMS sa musia chrániť pred výpadkom dodávky energie a proti neoprávnenému prístupu.

                                 7.

                                 Vozidlová lokalizačná funkcia, ktorá systému spracovania údajov poskytuje lokalizačné údaje pochádzajúce z externého zdroja, sa zavedie iba v sieťach, kde je takáto funkcia nevyhnutná na fakturačné účely. V systéme EMS musí byť v každom prípade možné zaviesť kompatibilnú lokalizačnú funkciu. Ak sa zavedie lokalizačná funkcia, musí spĺňať požiadavky stanovené v špecifikácii uvedenej v dodatku J-1 pod indexovým č. 116.

                                 8.

                                 Vybavenie systémom na meranie energie a jeho vozidlovou lokalizačnou funkciou, opis komunikácie vozidlových zariadení so zariadeniami na zemi a metrologická kontrola vrátane kategórie presnosti funkcie merania energie sa musia zaznamenať v technickej dokumentácii podľa ustanovenia 4.2.12.2 tejto TSI.

                                 9.

                                 V dokumentácii týkajúcej sa údržby, ktorá sa opisuje v ustanovení 4.2.12.3 tejto TSI, musia byť uvedené všetky pravidelné postupy overovania, aby sa zaistila požadovaná úroveň presnosti systému EMS počas jeho životnosti.

                           4.2.8.2.8.2.   Funkcia merania energie

                                 1.

                                 Funkcia merania energie musí zabezpečiť meranie napätia a prúdu, výpočet energie a tvorbu energetických údajov.

                                 2.

                                 Energetické údaje vygenerované funkciou merania energie musia mať referenčné časové obdobie 5 minút vymedzené koordinovaným svetovým časom (UTC) na konci jednotlivých referenčných období, počnúc od časovej pečiatky 00:00:00. Je povolené používať kratšie časové obdobie merania, ak možno vo vlaku kumulovať údaje do referenčného obdobia 5 minút.

                                 3.

                                 Pri meraní činnej energie musí byť presnosť funkcie merania energie v súlade s ustanoveniami 4.2.3.1 až 4.2.3.4, ktoré sú súčasťou špecifikácie uvedenej v dodatku J-1 pod indexovým č. 117.

                                 4.

                                 Na všetkých zariadeniach obsahujúcich jednu alebo viac funkcií v rámci funkcie merania energie sa musí uvádzať: metrologická kontrola a jej kategória presnosti podľa opisu jednotlivých kategórií v špecifikácii uvedenej v ustanoveniach 4.3.3.4, 4.3.4.3 a 4.4.4.2 špecifikácie uvedenej v dodatku J-1 pod indexovým č. 117.

                                 5.

                                 Posudzovanie zhody presnosti sa uvádza v ustanovení 6.2.3.19a.

                           4.2.8.2.8.3.   Systém spracovania údajov

                                 1.

                                 Systém spracovania údajov zabezpečuje zostavenie súborov kompilovaných údajov na účely fakturácie energie zlúčením údajov z funkcie merania energie s údajmi o čase a v prípade potreby o geografickej polohe a ich uložením tak, aby boli pripravené na odoslanie do pozemného systému zberu údajov cez komunikačný systém.

                                 2.

                                 Systém spracovania údajov vykoná kompiláciu údajov bez toho, aby došlo k ich poškodeniu, a zahŕňa databázu s kapacitou pamäte dostatočnou na uloženie kompilovaných údajov minimálne za 60 dní nepretržitej prevádzky. Použije sa rovnaká časová referencia ako pri funkcii merania energie.

                                 3.

                                 Systém spracovania údajov musí byť schopný poskytovať údaje na mieste vo vlaku na účely auditu a obnovy údajov.

                                 4.

                                 Systém spracovania údajov vytvorí kompilované súbory údajov na účely fakturácie energie zlúčením nasledujúcich údajov pre dané referenčné obdobie:

                                             —

                                             jedinečné identifikačné číslo EMS miesta spotreby, ako sa vymedzuje v špecifikácii uvedenej v dodatku J-1 pod indexovým č. 118.

                                             —

                                             koncový čas jednotlivých období vymedzený ako rok, mesiac, deň, hodina, minúta a sekunda;

                                             —

                                             lokalizačné údaje na konci jednotlivých období;

                                             —

                                             údaje o spotrebovanej/vrátenej činnej a (prípadne) jalovej energii v jednotlivých obdobiach vo watthodinách (činná energia) a varhodinách (jalová energia), prípadne ich decimálnych násobkoch.

                                 5.

                                 Posudzovanie zhody kompilovania a spracovania údajov zo systému spracovania údajov je stanovené v ustanovení 6.2.3.19a.

                           4.2.8.2.8.4.   Protokoly rozhraní a formát prenesených údajov medzi systémom merania energie a systémom spracovania údajov
                     Výmena údajov medzi systémom merania energie a systémom spracovania údajov musí spĺňať tieto požiadavky:

                                 —

                                 Aplikačné služby (servisná vrstva) systému EMS musia byť v súlade s ustanovením 4.3.3.1 špecifikácie uvedenej v dodatku J-1 pod indexovým č. 119.

                                 —

                                 Prístupové práva používateľov do týchto aplikačných služieb musia byť v súlade s ustanovením 4.3.3.3 špecifikácie uvedenej v dodatku J-1 pod indexovým č. 119.

                                 —

                                 Architektúra (dátová vrstva) týchto aplikačných služieb musí byť v súlade so schémou XML, ako sa vymedzuje v ustanovení 4.3.4 špecifikácie uvedenej v dodatku J-1 pod indexovým č. 119.

                                 —

                                 Mechanizmus správ (komunikačná vrstva) na podporu týchto aplikačných služieb musí byť v súlade s metódami a schémou XML, ako sa vymedzuje v ustanovení 4.3.5 špecifikácie uvedenej v dodatku J-1 pod indexovým č. 119.

                                 —

                                 Aplikačné protokoly na podporu mechanizmu správ musia byť v súlade s ustanovením 4.3.6 špecifikácie uvedenej v dodatku J-1 pod indexovým č. 119.

                                 —

                                 Systém EMS musí používať aspoň jednu z komunikačných architektúr vymedzených v ustanovení 4.3.7 špecifikácie uvedenej v dodatku J-1 pod indexovým č. 119.“;

                     2.

                     V kapitole 4 „Charakteristika subsystému „železničné koľajové vozidlá“ sa bod 14 v ustanovení 4.2.12.2 nahrádza takto:

                                 „14.

                                 Vybavenie vozidlovým systémom na meranie energie a jeho vozidlovou lokalizačnou funkciou (voliteľné) v súlade s požiadavkami ustanovenia 4.2.8.2.8. Opis komunikácie vozidlových zariadení a metrologickej kontroly vrátane funkcií týkajúcich sa kategórií presnosti merania napätia, merania prúdu a výpočtu energie.“

                     3.

                     V kapitole 6 „Posudzovanie zhody alebo vhodnosti na použitie a overovanie ES“ sa pod ustanovenie 6.2.3.19 dopĺňa táto časť:
                     „6.2.3.19a   Vozidlový systém na meranie energie (ustanovenie 4.2.8.2.8)
                     1.   Funkcia merania energie
                     Presnosť jednotlivých prístrojov obsahujúcich jednu alebo viacero funkcií merania energie sa posudzuje skúšaním jednotlivých funkcií pri referenčných podmienkach prostredníctvom príslušnej metódy opísanej v ustanoveniach 5.4.3.4.1, 5.4.3.4.2 a 5.4.4.3.1 špecifikácie uvedenej v dodatku J-1 pod indexovým č. 117. Vstupné množstvo a rozsah účinníka pri testovaní musí zodpovedať hodnotám stanoveným v tabuľke 3 špecifikácie uvedenej v dodatku J-1 pod indexovým č. 117.
                     Vplyv teploty na presnosť jednotlivých prístrojov obsahujúcich jednu alebo viacero funkcií merania energie sa posudzuje skúšaním jednotlivých funkcií pri referenčných podmienkach (okrem teploty) prostredníctvom príslušnej metódy opísanej v ustanoveniach 5.4.3.4.3.1 a 5.4.4.3.2.1 špecifikácie uvedenej v dodatku J-1 pod indexovým č. 117.
                     Koeficient priemernej teploty jednotlivých prístrojov obsahujúcich jednu alebo viacero funkcií merania energie sa posudzuje skúšaním jednotlivých funkcií pri referenčných podmienkach (okrem teploty) prostredníctvom príslušnej metódy opísanej v ustanoveniach 5.4.3.4.3.2 a 5.4.4.3.2.2 špecifikácie uvedenej v dodatku J-1 pod indexovým č. 120.
                     2.   Systém spracovania údajov
                     Zber a spracovanie údajov v rámci systému spracovania údajov sa posúdi skúšaním prostredníctvom metódy opísanej v špecifikácii uvedenej dodatku J-1 pod indexovým č. 121.
                     3.   Vozidlový systém na meranie energie
                     Vozidlový systém na meranie energie sa posudzuje skúšaním, ako sa opisuje v špecifikácii uvedenej v dodatku J-1 pod indexovým č. 122.“;

                     4.

                     V kapitole 7 „Vykonávanie“ sa za ustanovenie 7.1.1.4 dopĺňa toto ustanovenie:
                     „7.1.1.4a.   Prechodné opatrenie týkajúce sa požiadavky na vozidlový systém na meranie energie
                     Požiadavky uvedené v ustanovení 4.2.8.2.8 nie sú povinné počas prechodného obdobia, ktoré uplynie 1. januára 2022 pre projekty, ktoré budú 14. júna 2018 v pokročilom štádiu vývoja, zmluvy v priebehu plnenia a železničné koľajové vozidlá s existujúcim konštrukčným riešením v zmysle ustanovenia 7.1.1.2 tejto TSI.
                     Ak sa neuplatňujú požiadavky uvedené v ustanovení 4.2.8.2.8.4, uplatňujú sa vnútroštátne pravidlá týkajúce sa špecifikácie protokolov rozhraní a formátov prenesených údajov a v technickej dokumentácii sa uvedie opis komunikácie vozidlových zariadení so zariadeniami na zemi.“

                     5.

                     V zozname „DODATKY“ za kapitolou 7 sa text „Dodatok D: Zariadenie na meranie energie“ nahrádza textom „Dodatok D: Zámerne vymazané“;

                     6.

                     Text dodatku D sa nahrádza výrazom „Zámerne vymazané“;

                     7.

                     V druhej tabuľke dodatku I „Hľadiská, pre ktoré technická špecifikácia nie je k dispozícii (otvorené body)“ sa vypúšťa tento riadok:

                                 „Vozidlový systém na meranie Energie

                                 4.2.8.2.8 a Dodatok D

                                 Komunikácia vozidlových zariadení s pozemnými zariadeniami: špecifikácia týkajúca sa protokolov rozhraní a formátov prenesených údajov.

                                 Súčasťou technickej dokumentácie musí byť aj opis komunikácie vozidlových zariadení so zariadeniami na zemi.
                                 Mala by sa použiť norma EN 61375-2-6.“

                     8.

                     V dodatku J-1 „Normy alebo normatívne dokumenty“ sa indexové čísla 103, 104 a 105 nahrádzajú týmito indexovými číslami:

                                 „103

                                 NEPOUŽÍVA SA

                                 104

                                 NEPOUŽÍVA SA

                                 105

                                 NEPOUŽÍVA SA“

                     9.

                     V dodatku J-1 „Normy alebo normatívne dokumenty“ sa dopĺňajú tieto indexové čísla:

                                 „106

                                 NEPOUŽÍVA SA

                                 107

                                 NEPOUŽÍVA SA

                                 108

                                 NEPOUŽÍVA SA

                                 109

                                 NEPOUŽÍVA SA

                                 110

                                 NEPOUŽÍVA SA

                                 111

                                 NEPOUŽÍVA SA

                                 112

                                 NEPOUŽÍVA SA

                                 113

                                 NEPOUŽÍVA SA

                                 114

                                 NEPOUŽÍVA SA

                                 115

                                 NEPOUŽÍVA SA

                                 116

                                 Vozidlová lokalizačná funkcia – Požiadavky

                                 4.2.8.2.8.1.

                                 EN 50463-3:2017

                                 4.4

                                 117

                                 Presnosť funkcie merania energie na meranie činnej energie:

                                             Požiadavky

                                             Opis kategórií

                                             Metodika posudzovania

                                 4.2.8.2.8.2.
                                 6.2.3.19a

                                 EN 50463-2:2017

                                 4.2.3.1, 4.2.3.2, 4.2.3.3 a 4.2.3.4
                                 4.3.3.4, 4.3.4.3 a 4.4.4.2
                                 5.4.3.4.1, 5.4.3.4.2, 5.4.4.3.1, tabuľka 3, 5.4.3.4.3.1 a 5.4.4.3.2.1

                                 118

                                 Funkcia merania energie: identifikačné číslo miesta spotreby – Vymedzenie

                                 4.2.8.2.8.3.

                                 EN 50463-1:2017

                                 4.2.5.2.

                                 119

                                 Protokoly rozhraní medzi vozidlovým systémom na meranie energie a pozemným systémom zberu údajov – Požiadavky

                                 4.2.8.2.8.4.

                                 EN 50463-4:2017

                                 4.3.3.1, 4.3.3.3, 4.3.4, 4.3.5, 4.3.6 a 4.3.7

                                 120

                                 Funkcia merania energie: koeficient priemernej teploty jednotlivých prístrojov – Metodika posudzovania

                                 6.2.3.19a

                                 EN 50463-2:2017

                                 5.4.3.4.3.2 a 5.4.4.3.2.2

                                 121

                                 Zber a spracovanie údajov v rámci systému spracovania údajov – Metodika posudzovania

                                 6.2.3.19a

                                 EN 50463-3:2017

                                 5.4.8.3, 5.4.8.5 a 5.4.8.6

                                 122

                                 Vozidlový systém na meranie energie – Skúšanie

                                 6.2.3.19a

                                 EN 50463-5:2017

                                 5.3.3 a 5.5.4“


title: Vykonávacie nariadenie Komisie (EÚ) 2018/866 z 13. júna 2018, ktorým sa určuje miera úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2018

text:
               14.6.2018

               SK

               Úradný vestník Európskej únie

               L 149/1

         VYKONÁVACIE NARIADENIE KOMISIE (EÚ) 2018/866
   z 13. júna 2018,
   ktorým sa určuje miera úpravy priamych platieb podľa nariadenia Európskeho parlamentu a Rady (EÚ) č. 1306/2013, pokiaľ ide o kalendárny rok 2018
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 1306/2013 (1) zo 17. decembra 2013 o financovaní, riadení a monitorovaní spoločnej poľnohospodárskej politiky a ktorým sa zrušujú nariadenia Rady (EHS) č. 352/78, (ES) č. 165/94, (ES) č. 2799/98, (ES) č. 814/2000, (ES) č. 1290/2005 a (ES) č. 485/2008, a najmä na jeho článok 26 ods. 3,
   po porade s Výborom pre poľnohospodárske fondy,
   keďže:

               (1)

               Podľa článku 25 nariadenia (EÚ) č. 1306/2013 sa má stanoviť rezerva určená na poskytnutie dodatočnej podpory pre poľnohospodársky sektor v prípade významnej krízy, ktorá ovplyvňuje poľnohospodársku výrobu alebo distribúciu, pričom sa zriadi tak, že na začiatku každého roka sa na priame platby uplatní určité zníženie prostredníctvom mechanizmu finančnej disciplíny podľa článku 26.

               (2)

               V článku 26 ods. 1 nariadenia (EÚ) č. 1306/2013 sa stanovuje, že s cieľom zabezpečiť dodržiavanie ročných stropov stanovených v nariadení Rady (EÚ, Euratom) č. 1311/2013 (2) na financovanie trhových výdavkov a priamych platieb sa určí miera úpravy priamych platieb v prípade, že z odhadov financovania opatrení financovaných v rámci uvedeného podstropu pre daný rozpočtový rok vyplýva, že daný ročný strop bude prekročený.

               (3)

               Výška rezervy na krízy v poľnohospodárskom sektore, zahrnutej v návrhu rozpočtu Komisie na rok 2019, predstavuje 468,7 milióna EUR v bežných cenách. Na pokrytie uvedenej sumy sa musí použiť mechanizmus finančnej disciplíny na priame platby podľa režimov podpory uvedených v prílohe I k nariadeniu Európskeho parlamentu a Rady (EÚ) č. 1307/2013 (3), pokiaľ ide o kalendárny rok 2018.

               (4)

               Z odhadov priamych platieb a výdavkov súvisiacich s trhom, ktoré sa stanovili v návrhu rozpočtu vypracovanom Komisiou na rok 2019, vyplýva, že nie je potrebná ďalšia finančná disciplína.

               (5)

               V súlade s článkom 26 ods. 3 nariadenia (EÚ) č. 1306/2013 by sa mala stanoviť miera úpravy do 30. júna kalendárneho roka, ktorého sa daná úprava týka.

               (6)

               Vo všeobecnosti platí, že poľnohospodárom, ktorí požiadali o pomoc vo forme priamych platieb na jeden kalendárny rok (N), sa pomoc vyplatí v pevne stanovenej lehote spadajúcej do rozpočtového roka (N + 1). Členské štáty však môžu vyplatiť platby poľnohospodárom s omeškaním po uplynutí uvedenej lehoty splatnosti v rámci určitých medzí. Takéto omeškané platby sa môžu uskutočniť v nasledujúcom rozpočtovom roku. Ak sa v prípade daného kalendárneho roka uplatňuje finančná disciplína, miera úpravy by sa nemala uplatňovať na platby, v súvislosti s ktorými sa žiadosti o pomoc predložili v iných kalendárnych rokoch, než je kalendárny rok, v ktorom sa uplatňuje finančná disciplína. S cieľom zabezpečiť rovnaké zaobchádzanie so všetkými poľnohospodármi je preto vhodné stanoviť, že miera úpravy sa má uplatňovať len na platby, v súvislosti s ktorými sa žiadosti o pomoc predložili v kalendárnom roku, v ktorom sa uplatňuje finančná disciplína, a to bez ohľadu na to, kedy sa platba poľnohospodárom vyplatí.

               (7)

               V článku 8 ods. 1 nariadenia (EÚ) č. 1307/2013 sa stanovuje, že miera úpravy uplatnená na priame platby, určená v súlade s článkom 26 nariadenia (EÚ) č. 1306/2013, sa má uplatňovať len na priame platby prekračujúce 2 000 EUR, ktoré sa poľnohospodárom majú poskytnúť v príslušnom kalendárnom roku. V článku 8 ods. 2 nariadenia (EÚ) č. 1307/2013 sa okrem toho stanovuje, že v dôsledku postupného zavedenia priamych platieb sa miera úpravy vzťahuje na Chorvátsko len od 1. januára 2022. Preto by sa miera úpravy, ktorá sa má stanoviť týmto nariadením, nemala uplatňovať na platby poľnohospodárom v uvedenom členskom štáte.

         PRIJALA TOTO NARIADENIE:
   Článok 1
   1.   Na účely stanovenia miery úpravy v súlade s článkami 25 a 26 nariadenia (EÚ) č. 1306/2013 a v súlade s článkom 8 ods. 1 nariadenia (EÚ) č. 1307/2013 sa sumy priamych platieb v rámci režimov podpory uvedených v prílohe I k nariadeniu (EÚ) č. 1307/2013 prekračujúce 2 000 EUR, ktoré sa majú poskytnúť poľnohospodárom na základe žiadosti o pomoc predloženej za kalendárny rok 2018, znižujú o mieru úpravy 1,422184 %.
   2.   Zníženie stanovené v odseku 1 sa neuplatňuje na Chorvátsko.
   Článok 2
   Toto nariadenie nadobúda účinnosť siedmym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 13. júna 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 347, 20.12.2013, s. 549.

      (2)  Nariadenie Rady (EÚ, Euratom) č. 1311/2013 z 2. decembra 2013, ktorým sa ustanovuje viacročný finančný rámec na roky 2014 – 2020 (Ú. v. EÚ L 347, 20.12.2013, s. 884).

      (3)  Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).


title: Vykonávacie nariadenie Rady (EÚ) 2018/870 zo 14. júna 2018, ktorým sa vykonáva článok 21 ods. 1 nariadenia (EÚ) 2016/44 o reštriktívnych opatreniach s ohľadom na situáciu v Líbyi

text:
               15.6.2018

               SK

               Úradný vestník Európskej únie

               L 152/1

         VYKONÁVACIE NARIADENIE RADY (EÚ) 2018/870
   zo 14. júna 2018,
   ktorým sa vykonáva článok 21 ods. 1 nariadenia (EÚ) 2016/44 o reštriktívnych opatreniach s ohľadom na situáciu v Líbyi
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2016/44 z 18. januára 2016 o reštriktívnych opatreniach s ohľadom na situáciu v Líbyi, ktorým sa zrušuje nariadenie (EÚ) č. 204/2011 (1), a najmä na jeho článok 21 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 18. januára 2016 prijala nariadenie (EÚ) 2016/44.

               (2)

               Výbor Bezpečnostnej rady Organizácie Spojených národov zriadený rezolúciou Bezpečnostnej rady Organizácie Spojených národov č. 1970 (2011) doplnil 7. júna 2018 šesť osôb do zoznamu osôb a subjektov, na ktoré sa vzťahujú reštriktívne opatrenia.

               (3)

               Príloha II k nariadeniu (EÚ) 2016/44 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Prílohy II k nariadeniu (EÚ) 2016/44 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 14. júna 2018

            Za Radu

            predsedníčka

         E. ZAHARIEVA

      (1)  Ú. v. EÚ L 12, 19.1.2016, s.1.

      PRÍLOHA
      Do zoznamu uvedeného v prílohe II k nariadeniu (EÚ) 2016/44 sa dopĺňajú tieto osoby:

                  21.

                     Meno: 1: Ermias 2: Ghermay 3: nie je k dispozícii 4: nie je k dispozícii

                     Hodnosť: nie je k dispozícii Funkcia: vedúci nadnárodnej siete obchodovania s ľuďmi Dátum narodenia: približne (35 – 45 rokov) Miesto narodenia: (možno Asmara, Eritrea) Spoľahlivý alias: nie je k dispozícii Nespoľahlivý alias: a) Ermies Ghermay b) Ermias Ghirmay Štátna príslušnosť: Eritrea Č. pasu: nie je k dispozícii Národné identifikačné číslo: nie je k dispozícii Adresa: (Známa adresa: Tripolis, nám. Tarig č. 51, v roku 2015 sa pravdepodobne presťahoval do Sabrathy) Dátum zaradenia do zoznamu:7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  O Ermiasovi Ghermayovi existujú rozsiahle záznamy vo viacerých spoľahlivých zdrojoch vrátane trestných vyšetrovaní, pričom je identifikovaný ako jeden z najdôležitejších subsaharských aktérov zapojených do nedovoleného obchodovania s migrantmi v Líbyi. Je vedúcim nadnárodnej siete, ktorá je zodpovedná za obchodovanie s ľuďmi a prevádzanie desiatok tisícov migrantov, predovšetkým z Afrického rohu, na pobrežie Líbye a následne do cieľových krajín v Európe a v Spojených štátoch amerických. Má k dispozícii ozbrojených mužov, ako aj sklady a zadržiavacie tábory, v ktorých má dochádzať k závažnému porušovaniu ľudských práv migrantov. Úzko spolupracuje s líbyjskými prevádzačskými sieťami, akou je napr. Abu-Qarin, a je považovaný za ich „východnú časť dodávateľského reťazca“. Jeho sieť je aktívna od Sudánu po pobrežie Líbye a aj v Európe (Taliansko, Francúzsko, Nemecko, Holandsko, Švédsko a Spojené kráľovstvo) a Spojených štátoch. Ghermay kontroluje súkromné zadržiavacie tábory v okolí severozápadného líbyjského pobrežia, v ktorých sa zadržiavajú migranti a v ktorých došlo k závažnému porušovaniu ich ľudských práv. Z týchto táborov sa migranti prepravujú do Sabrathy alebo Zawiye. V posledných rokoch zorganizoval Ghermay veľký počet nebezpečných ciest cez more, na ktorých boli migranti (vrátane mnohých maloletých) vystavení riziku smrti. Súdny dvor v Palerme (Taliansko) vydal v roku 2015 proti Ermiasovi Ghermaymu zatýkacie rozkazy z dôvodu pašovania tisícov migrantov v neľudských podmienkach vrátane stroskotania lode 13. októbra 2013 pri ostrove Lampedusa, pri ktorom zahynulo 266 ľudí.

                  22.

                     Meno: 1: Fitiwi 2: Abdelrazak 3: nie je k dispozícii 4: nie je k dispozícii

                     Hodnosť: nie je k dispozícii Funkcia: vedúci nadnárodnej siete obchodovania s ľuďmi Dátum narodenia: približne (30 – 35 rokov) Miesto narodenia: Massaua, Eritrea Spoľahlivý alias: nie je k dispozícii. Nespoľahlivý alias: Fitwi Esmail Abdelrazak Štátna príslušnosť: Eritrea Č. pasu: nie je k dispozícii Národné identifikačné číslo: nie je k dispozícii Adresa: nie je k dispozícii Dátum zaradenia do zoznamu: 7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  Fitiwi Abdelrazak je vedúcim nadnárodnej siete, ktorá je zodpovedná za obchodovanie s ľuďmi a prevádzanie desiatok tisícov migrantov, predovšetkým z Afrického rohu, na pobrežie Líbye a následne do cieľových krajín v Európe a v Spojených štátoch amerických. Bol identifikovaný v otvorených zdrojoch a v rámci viacerých trestných vyšetrovaní ako jeden z hlavných aktérov zodpovedných za využívanie a zneužívanie veľkého počtu migrantov v Líbyi. Fitiwi Abdelrazak má rozsiahle kontakty v rámci líbyjských prevádzačských sietí a prostredníctvom nedovoleného obchodovania s migrantmi nahromadil obrovské bohatstvo. Má k dispozícii ozbrojených mužov, ako aj sklady a zadržiavacie tábory, v ktorých dochádza k závažnému porušovaniu ľudských práv migrantov. Jeho sieť sa skladá z buniek nachádzajúcich sa v Sudáne, Líbyi, Taliansku, ako aj ďalej v cieľových krajinách migrantov. Migranti v jeho táboroch sú kúpení aj od iných strán, napr. z iných miestnych zadržiavacích zariadení. Z týchto táborov sa migranti prepravujú na líbyjské pobrežie. Abdelrazak zorganizoval veľký počet nebezpečných ciest cez more, na ktorých boli migranti (vrátane maloletých) vystavení riziku smrti. Abdelrazak je spájaný s najmenej dvoma stroskotaniami lodí so smrteľnými následkami v období od apríla 2014 do júla 2014.

                  23.

                     Meno: 1: Ahmad 2: Oumar 3: nie je k dispozícii 4: nie je k dispozícii

                     Hodnosť: nie je k dispozícii Funkcia: Veliteľ milícií Anas al-Dabbashi, vedúci nadnárodnej siete obchodovania s ľuďmi Dátum narodenia: približne (30 rokov) Miesto narodenia: (možno Sabratha, časť Talil) Spoľahlivý alias: nie je k dispozíciiNespoľahlivý alias: a) Al-Dabachi b) Al Ammu c) strýko d) Al-Ahwal Štátna príslušnosť: Líbya Č. pasu: nie je k dispozícii Národné identifikačné číslo: nie je k dispozícii Adresa: a) Garabulli, Libya b) Zawiya, Líbya Dátum zaradenia do zoznamu:7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  Ahmad al-Dabbashi je veliteľ milícií Anas al-Dabbashi predtým pôsobiacich v pobrežnej oblasti medzi Sabrathou a Melitou. Je významným vodcom nezákonných aktivít súvisiacich s obchodovaním s migrantmi. Al-Dabbashiho klan a milície tiež pestujú vzťahy s teroristickými a násilnými extrémistickými skupinami. V súčasnosti je aktívny v oblasti Zawiya po tom, ako v októbri 2017 vypukli v pobrežnej oblasti násilné zrážky s inými milícií a konkurenčnými prevádzačskými organizáciami, ktoré mali za následok smrť viac ako 30 ľudí vrátane civilistov. V reakcii na jeho vytlačenie Ahmad al-Dabbashi 4. decembra 2017 verejne vyhlásil, že sa do Sabrathy vráti so zbraňami a bojovníkmi. Existujú mnohé dôkazy o tom, že Al-Dabbashiho milície sú priamo zapojené do nedovoleného obchodovania a prevádzačstva migrantov a že kontrolujú oblasti, z ktorých sa migranti vydávajú na cestu, ako aj tábory, úkryty a lode. Existujú informácie podporujúce záver, že Al-Dabbashi vystavil migrantov (vrátane maloletých osôb) brutálnym podmienkam a niekedy smrteľným okolnostiam na súši i na mori. Po násilných stretoch medzi al-Dabbashiho milíciami a inými milíciami v Sabrathe boli nájdené tisíce migrantov (mnohí z migrantov sa nachádzali vo vážnom zdravotnom stave), väčšina z nich v centrách brigády mučeníkov Anas al-Dabbashi a milícií al-Ghul. Al-Dabbashiho klan a naň napojené milície Anas al-Dabbashi spájajú dlhoročné väzby s Islamským štátom v Levante (ISIL) a jeho pridruženými skupinami. Vo svojich radoch mali niekoľko členov ISIL vrátane Abdallaha al-Dabbashiho, „kalifa“ Sabrathy. Al-Dabbashi bol tiež údajne zapojený do organizovania vraždy Samiho Khalifa al-Gharabliho, ktorého obecná rada v Sabrathe poverila v júli 2017 bojom proti prevádzaniu migrantov. Al-Dabbashiho aktivity vo veľkej miere prispievajú k narastajúcemu násiliu a neistote v západnej Líbyi a ohrozujú mier a stabilitu v Líbyi a susedných krajinách.

                  24.

                     Meno: 1: MUS'AB 2: ABU-QARIN 3: nie je k dispozícii 4: nie je k dispozícii

                     Hodnosť: nie je k dispozícii Funkcia: vedúci nadnárodnej siete obchodovania s ľuďmi Dátum narodenia:19. január 1983Miesto narodenia: Sabratha, Líbya Spoľahlivý alias: nie je k dispozícii Nespoľahlivý alias: a) ABU-AL QASSIM OMAR Musab Boukrin b) Doktor c) Al-Grein Štátna príslušnosť: Líbya Č. pasu: a) 782633, vydaný 31. mája 2005b) 540794, vydaný 12. januára 2008Národné identifikačné číslo: nie je k dispozícii Adresa: nie je k dispozícii Dátum zaradenia do zoznamu:7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  Mus'ab Abu-Qarin je považovaný za ústredného aktéra v obchodovaní s ľuďmi a prevádzačstve migrantov v oblasti Sabrathy, ale aktívny je aj v Zawiyi a Garibulle. Jeho nadnárodná sieť zahŕňa Líbyu, európske miesta určenia, subsaharské krajiny na naberanie migrantov a arabské krajiny pre finančný sektor. Spoľahlivé zdroje poukazujú jeho účasť na obchodovaní s ľuďmi a ich pašovaní spolu s Ermiasom Ghermayom, ktorý je v mene Abu-Qarina zodpovedný za„východnú časť dodávateľského reťazca“. Existujú dôkazy, že Abu-Qarin pestoval vzťahy s ďalšími obchodníkmi s ľuďmi, najmä Mohammedom Kachlafom (bratranec a vedúci brigády Al-Nasr – tiež navrhnutý na zaradenie do zoznamu) v Zawiyi. Bývalý spojenec Abu-Qarina, ktorý teraz spolupracuje s líbyjskými orgánmi, tvrdí, že Abu-Qarin len v roku 2015 zorganizoval cesty po mori pre 45 000 ľudí, pričom migrantov (vrátane maloletých osôb) vystavil riziku smrti. Abu-Qarin je organizátor plavby z 18. apríla 2015, ktorá sa skončila stroskotaním v Sicílskom kanáli, pri ktorom zahynulo 800 ľudí. Z dôkazov, ktoré pochádzajú okrem iného aj od skupiny odborníkov OSN, vyplýva, že je zodpovedný za zadržiavanie migrantov v krutých podmienkach, a to aj v oblasti Tripolisu neďaleko oblasti Al-Wadi a v prímorských rezortoch v blízkosti Sabrathy, v ktorých sa zadržiavajú migranti. Existujú informácie, že Abu-Qarin mal blízko ku al-Dabbashiho klanu v Sabrathe, kým nedošlo ku konfliktu z dôvodu „poplatkov za ochranu“. Zdroje uvádzajú, že Abu-Qarin poskytoval finančné prostriedky osobám blízkym násilným extrémistom v oblasti Sabrathy výmenou za súhlas s prevádzaním migrantov v mene násilných extrémistických kruhov, ktoré finančne profitujú z využívania nelegálneho prisťahovalectva. Abu-Qarin je prepojený na sieť prevádzačov pozostávajúcu zo saláfistických ozbrojených skupín v Tripolise, Sebhe a Kufre.

                  25.

                     Meno: 1: Mohammed 2: Kachlaf 3: nie je k dispozícii 4: nie je k dispozícii

                     Titul: nie je k dispozícii. Funkcia: veliteľ brigády Shuhada al-Nasr, vedúci ochrannej služby rafinérie v Zawiyi Dátum narodenia: nie je k dispozícii Miesto narodenia: Zawiya, Líbya Spoľahlivý alias: nie je k dispozícii Nespoľahlivý alias: a) Kashlaf b) Koshlaf c) Keslaf d) al-Qasab Štátna príslušnosť: Líbya Č. pasu: nie je k dispozícii Národné identifikačné číslo: nie je k dispozícii. Adresa: Zawiya, Líbya Dátum zaradenia do zoznamu:7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  Mohammed Kachlaf je veliteľ brigády Shuhada al Nasr v Zawiyi (západná Líbya). Jeho milície kontrolujú rafinériu v Zawiyi, ktorá je centrálnym uzlom operácií prevádzačstva migrantov. Mohammed Kachlaf takisto kontroluje zadržiavacie centrá vrátane centra Nasr, ktoré je formálne pod kontrolou DCIM. Ako potvrdzujú viaceré zdroje, sieť Mohammeda Kachlafa je jedna z najdominantnejších v oblasti prevádzačstva a vykorisťovania migrantov v Líbyi. Mohammed Kachlaf je úzko prepojený s vedúcim miestnej jednotky pobrežnej stráže v Zawiyi al-Rahmanom al-Miladom, ktorého jednotka zachytáva člny s migrantmi, ktoré často patria konkurenčným sieťam prevádzačov. Migranti sú následne umiestnení do zadržiavacích táborov pod kontrolou milícií Al Nasr, v ktorých sú údajne držaní v kritických podmienkach. Skupina odborníkov pre Líbyu zhromaždila dôkazy, podľa ktorých sú migranti často bití, zatiaľ čo iní, hlavne ženy zo subsaharských krajín a Maroka, sú predávaní na miestnom trhu ako „sexuálni otroci“. Skupina tiež zistila, že Kachlaf spolupracuje s inými ozbrojenými skupinami a podieľal sa na opakovaných násilných zrážkach v rokoch 2016 a 2017.

                  26.

                     Meno: 1: Abd 2: Al-Rahman 3: al-Milad 4: nie je k dispozícii

                     Hodnosť: nie je k dispozícii Funkcia: veliteľ pobrežnej stráže v Zawiyi Dátum narodenia: približne (29 rokov) Miesto narodenia: Tripolis, Líbya Spoľahlivý alias: nie je k dispozícii Nespoľahlivý alias: a) Rahman Salim Milad b) al-Bija Štátna príslušnosť: Líbya Č. pasu: nie je k dispozícii Národné identifikačné číslo: nie je k dispozícii Adresa: Zawiya, Líbya Dátum zaradenia do zoznamu:7. júna 2018Ďalšie informácie: uvedený v zozname podľa bodov 15 a 17 rezolúcie č. 1970 (zákaz cestovania, zmrazenie majetku).
                  Uvedený v zozname podľa bodu 22 písm. a) rezolúcie č. 1970 (2011); bodu 4 písm. a) rezolúcie č. 2174 (2014); bodu 11 písm. a) rezolúcie č. 2213 (2015).

                     Doplňujúce informácie

                  Abd Al Rahman al-Milad vedie regionálnu jednotku pobrežnej stráže v Zawiyi, ktorá je sústavne spájaná s násilím voči migrantom a iným prevádzačom. Podľa panela odborníkov OSN sa Milad a ďalší členovia pobrežnej stráže priamo podieľajú na potápaní lodí s migrantmi s použitím strelných zbraní. Al-Milad spolupracuje s inými prevádzačmi migrantov, ako napr. Mohammedom Kachlafom (tiež navrhnutý na zaradenie do zoznamu), ktorý mu podľa zdrojov poskytuje ochranu pri vykonávaní nedovolených operácií súvisiacich s obchodovaním s ľuďmi a prevádzaním migrantov. Viacerí svedkovia v trestnom vyšetrovaní uviedli, že ozbrojení muži ich na mori preniesli na loď pobrežnej stráže s názvom Tallil (ktorú používa al-Milad) a následne previezli do zadržiavacieho centra Al-Nasr, kde boli údajne držaní v krutých podmienkach a bití.


title: Vykonávacie nariadenie Rady (EÚ) 2018/1009 zo 17. júla 2018, ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike

text:
               18.7.2018

               SK

               Úradný vestník Európskej únie

               L 181/1

         VYKONÁVACIE NARIADENIE RADY (EÚ) 2018/1009
   zo 17. júla 2018,
   ktorým sa vykonáva nariadenie (EÚ) 2017/1509 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Rady (EÚ) 2017/1509 z 30. augusta 2017 o reštriktívnych opatreniach voči Kórejskej ľudovodemokratickej republike a o zrušení nariadenia (ES) č. 329/2007 (1), a najmä na jeho článok 47 ods. 5,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 30. augusta 2017 prijala nariadenie (EÚ) 2017/1509.

               (2)

               Výbor Bezpečnostnej rady Organizácie Spojených národov (ďalej len „BR OSN“) zriadený podľa rezolúcie BR OSN č. 1718 (2006) zmenil 9. júla 2018 zaradenie do zoznamu v prípade jednej osoby a jedného subjektu, na ktorých sa vzťahujú reštriktívne opatrenia.

               (3)

               Príloha XIII k nariadeniu (EÚ) 2017/1509 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha XIII k nariadeniu (EÚ) 2017/1509 sa mení tak, ako sa uvádza v prílohe k tomuto nariadeniu.
   Článok 2
   Toto nariadenie nadobúda účinnosť dňom jeho uverejnenia v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. júla 2018

            Za Radu

            predseda

         G. BLÜMEL

      (1)  Ú. v. EÚ L 224, 31.8.2017, s. 1.

      PRÍLOHA

                  1.

                  V prílohe XIII k nariadeniu (EÚ) 2017/1509 sa položka 4 v oddiele „a) Fyzické osoby“ nahrádza takto:

                              „4.

                              Ri Hong-sop

                              1940

                              16.7.2009

                              Bývalý riaditeľ strediska jadrového výskumu v Yongbyone a vedúci inštitútu jadrových zbraní, dohliadal na tri kľúčové zariadenia, ktoré pomáhajú pri výrobe plutónia vhodného na výrobu zbraní: zariadenie na výrobu paliva, jadrový reaktor a zariadenie na prepracovanie.“

                  2.

                  V prílohe XIII k nariadeniu (EÚ) 2017/1509 sa položka 28 v oddiele „b) Právnické osoby, subjekty a orgány“ nahrádza takto:

                              „28.

                              Munitions Industry Department (Odbor vojenského priemyslu)

                              Munitions Industry Department (Odbor vojenského priemyslu)

                              Pchjongjang, KĽDR

                              2.3.2016

                              Odbor vojenského priemyslu je zapojený do kľúčových aspektov programu KĽDR v oblasti riadených striel. Odbor vojenského priemyslu je zodpovedný za dohľad nad vývojom balistických riadených striel KĽDR vrátane riadených striel typu Taepo Dong-2. Odbor dohliada na výrobu zbraní KĽDR a na programy výskumu a vývoja vrátane programu KĽDR v oblasti balistických riadených striel. Druhý hospodársky výbor a Druhá akadémia prírodných vied, tiež označená v auguste 2010, spadajú pod Odbor vojenského priemyslu. Odbor vojenského priemyslu v poslednom období pracoval na vývoji pozemnej mobilnej medzikontinentálnej balistickej rakety typu KN08. Odbor vojenského priemyslu dohliada na jadrový program KĽDR. Inštitút jadrových zbraní je podriadený odboru vojenského priemyslu.“


title: Vykonávacie nariadenie Komisie (EÚ) 2018/1011 zo 17. júla 2018, ktorým sa povoľuje rozšírenie množstva použitia húb ošetrených UV žiarením ako novej potraviny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470 (Text s významom pre EHP)

text:
               18.7.2018

               SK

               Úradný vestník Európskej únie

               L 181/4

         VYKONÁVACIE NARIADENIE KOMISIE (EÚ) 2018/1011
   zo 17. júla 2018,
   ktorým sa povoľuje rozšírenie množstva použitia húb ošetrených UV žiarením ako novej potraviny podľa nariadenia Európskeho parlamentu a Rady (EÚ) 2015/2283 a ktorým sa mení vykonávacie nariadenie Komisie (EÚ) 2017/2470
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) 2015/2283 z 25. novembra 2015 o nových potravinách, ktorým sa mení nariadenie Európskeho parlamentu a Rady (EÚ) č. 1169/2011, ktorým sa zrušuje nariadenie Európskeho parlamentu a Rady (ES) č. 258/97 a nariadenie Komisie (ES) č. 1852/2001 (1), a najmä na jeho článok 12,
   keďže:

               (1)

               V nariadení (EÚ) 2015/2283 sa stanovuje, že na trh v Únii možno umiestňovať iba nové potraviny, ktoré sú povolené a zaradené do únijného zoznamu.

               (2)

               V súlade s článkom 8 nariadenia (EÚ) 2015/2283 bolo prijaté vykonávacie nariadenie Komisie (EÚ) 2017/2470 (2), ktorým sa zriaďuje únijný zoznam povolených nových potravín.

               (3)

               Podľa článku 12 nariadenia (EÚ) 2015/2283 Komisia rozhodne o povolení a umiestnení novej potraviny na trh Únie a o aktualizácii únijného zoznamu.

               (4)

               Vykonávacím rozhodnutím Komisie (EÚ) 2017/2355 (3) sa v súlade s nariadením Európskeho parlamentu a Rady (ES) č. 258/97 (4) povoľuje umiestnenie húb ošetrených UV žiarením ako novej potraviny na trh.

               (5)

               Spoločnosti Banken Champignons Group B.V. a J.K. Holding B.V. požiadali 23. júla 2015 príslušný orgán Holandska o umiestnenie húb (Agaricus bisporus) ošetrených UV žiarením so zvýšeným obsahom vitamínu D2 ako novej potraviny v zmysle článku 1 ods. 2 písm. f) nariadenia (ES) č. 258/97 na trh Únie.

               (6)

               Vykonávacím nariadením (EÚ) 2017/2470 sa uvedené povolenie stalo v januári 2018 všeobecne platným. Keďže žiadosť tejto spoločnosti sa týka húb s vyšším obsahom vitamínu D2, malo by sa toto nariadenie považovať za povolenie rozšírenia použitia.

               (7)

               Podľa článku 35 ods. 1 nariadenia (EÚ) 2015/2283 sa akákoľvek žiadosť o umiestnenie novej potraviny na trh v rámci Únie predložená členskému štátu v súlade s článkom 4 nariadenia (ES) č. 258/97 o nových potravinách a nových prídavných látkach, o ktorej nebolo prijaté konečné rozhodnutie pred 1. januárom 2018, považuje za žiadosť podľa nariadenia (EÚ) 2015/2283.

               (8)

               Žiadosť o umiestnenie húb (Agaricus bisporus) ošetrených UV žiarením so zvýšeným obsahom vitamínu D2 ako novej potraviny na trh v Únii bola predložená členskému štátu v súlade s článkom 4 nariadenia (ES) č. 258/97, spĺňa však aj požiadavky stanovené v nariadení (EÚ) 2015/2283.

               (9)

               Príslušný orgán Holandska vydal 20. septembra 2017 svoju prvotnú hodnotiacu správu. V uvedenej správe dospel k záveru, že huby (Agaricus bisporus) ošetrené UV žiarením so zvýšeným obsahom vitamínu D2 spĺňajú kritériá novej potraviny stanovené v článku 3 ods. 1 nariadenia (ES) č. 258/97.

               (10)

               Komisia postúpila 5. októbra 2017 prvotnú hodnotiacu správu ostatným členským štátom. Ostatné členské štáty predložili pripomienky v lehote 60 dní podľa článku 6 ods. 4. prvého pododseku nariadenia (ES) 258/97 s cieľom zabezpečiť, aby sa prípustná horná hranica príjmu vitamínu D stanovená úradom EFSA (5) neprekročila.

               (11)

               Vzhľadom na pripomienky ostatných členských štátov žiadateľ poskytol dodatočné vysvetlenia, ktoré uspokojivo zmiernili obavy členských štátov a Komisie.

               (12)

               V uvedených vysvetleniach sú vymenované dostatočné dôvody na skonštatovanie, že huby (Agaricus bisporus) ošetrené UV žiarením so zvýšeným obsahom vitamínu D2 s navrhnutým množstvom použitia sú v súlade s článkom 12 ods. 1 nariadenia (EÚ) 2015/2283.

               (13)

               Podľa časti A bodu 1 prílohy VI k nariadeniu Európskeho parlamentu a Rady (EÚ) č. 1169/2011 (6) musí názov potraviny obsahovať alebo byť doplnený o sprievodné údaje týkajúce sa špecifickej úpravy potraviny vždy, ak by vynechanie takýchto informácií mohlo uviesť kupujúceho do omylu. Keďže spotrebitelia zvyčajne neočakávajú, že huby sú ošetrené UV žiarením, názov tejto potraviny by mal obsahovať takéto informácie alebo by mal byť o ne doplnený, aby sa zabránilo uvedeniu spotrebiteľov do omylu.

               (14)

               Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

         PRIJALA TOTO NARIADENIE:
   Článok 1
   1.   Zápis v únijnom zozname povolených nových potravín podľa článku 8 nariadenia (EÚ) 2015/2283, ktorý sa týka húb ošetrených UV žiarením, sa mení v súlade s prílohou k tomuto nariadeniu.
   2.   Zápis v únijnom zozname podľa odseku 1 musí zahŕňať podmienky používania a požiadavky na označovanie stanovené v prílohe k tomuto nariadeniu.
   Článok 2
   Príloha k vykonávaciemu nariadeniu (EÚ) 2017/2470 sa mení v súlade s prílohou k tomuto nariadeniu.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 17. júla 2018

            Za Komisiu

            predseda

         Jean-Claude JUNCKER

      (1)  Ú.v. EÚ L 327, 11.12.2015, s. 1.

      (2)  Vykonávacie nariadenie Komisie (EÚ) 2017/2470 z 20. decembra 2017, ktorým sa zriaďuje únijný zoznam nových potravín v súlade s nariadením Európskeho parlamentu a Rady (EÚ) 2015/2283 o nových potravinách (Ú. v. EÚ L 351, 30.12.2017, s. 72).

      (3)  Vykonávacie rozhodnutie Komisie (EÚ) 2017/2355 zo 14. decembra 2017, ktorým sa povoľuje umiestnenie húb ošetrených UV žiarením ako novej potraviny na trh v súlade s nariadením Európskeho parlamentu a Rady (ES) č. 258/97 (Ú. v. EÚ L 336, 16.12.2017, s. 52).

      (4)  Nariadenie Európskeho Parlamentu a Rady (ES) č. 258/97 o nových potravinách a nových prídavných látkach (Ú. v. ES L 43, 14.2.1997, s. 1).

      (5)  Vestník EFSA (EFSA Journal) (2012) 10(7):2813.

      (6)  Nariadenie Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (Ú. v. EÚ L 304, 22.11.2011, s. 18).

      PRÍLOHA
      Príloha k vykonávaciemu nariadeniu (EÚ) 2017/2470 sa mení takto:

                  1.

                  Zápis týkajúci sa „húb (Agaricus bisporus) ošetrených UV žiarením“ v tabuľke 1 (Povolené nové potraviny) sa nahrádza takto:

                              Povolená nová potravina

                              Podmienky, za ktorých možno novú potravinu používať

                              Doplňujúce špecifické požiadavky na označovanie

                              Iné požiadavky

                              „Huby (Agaricus bisporus) ošetrené UV žiarením

                                 Konkrétna kategória potravín

                                 Najvyššie prípustné množstvá vitamínu D2

                                          1.

                                          Názov novej potraviny na etikete samotnej novej potraviny alebo potravín, ktoré ju obsahujú, je „huby (Agaricus bisporus) ošetrené UV žiarením“.

                                          2.

                                          Názov novej potraviny na etikete samotnej novej potraviny alebo potravín, ktoré ju obsahujú, musí dopĺňať informácia o tom, že „na zvýšenie množstva vitamínu D bol výrobok ošetrený umelým svetlom“ alebo „na zvýšenie množstva vitamínu D2 bol výrobok ošetrený UV žiarením“.“

                              Huby (Agaricus bisporus)

                              20 μg vitamínu D2/100 g (vlhká hmotnosť)

                  2.

                  Zápis týkajúci sa „húb (Agaricus bisporus) ošetrených UV žiarením“ v tabuľke 2 (Špecifikácie) sa nahrádza takto:

                              Povolená nová potravina

                              Špecifikácia

                              „Huby (Agaricus bisporus) ošetrené UV žiarením

                                 Opis/definícia:

                              Komerčne pestovaná huba Agaricus bisporus, na ktorú sa po zbere aplikuje ošetrenie UV svetlom.
                              UV žiarenie: je proces žiarenia v ultrafialovom spektre svetla s vlnovou dĺžkou 200 – 800 nm.

                                 Vitamín D2:

                              Chemický názov: (3β,5Z,7E,22E)-9,10-sekoergosta-5,7,10(19),22-tetraén-3-ol
                              Synonymum: ergokalciferol
                              Číslo CAS: 50-14-6
                              Molekulová hmotnosť: 396,65 g/mol

                                 Obsah:

                              Vitamín D2 v konečnom výrobku: 5 – 20 μg/100 g vlhkej hmotnosti na konci času použiteľnosti“